Document ID: 32012L0049

KOMMISSIONENS DIREKTIV 2012/49/EU
af 10. december 2012
om ændring af bilag II til Europa-Parlamentets og Rådets direktiv 2006/87/EF om fastsættelse af tekniske forskrifter for fartøjer på indre vandveje
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2006/87/EF af 12. december 2006 om fastsættelse af tekniske forskrifter for fartøjer på indre vandveje og om ophævelse af Rådets direktiv 82/714/EØF (1), særlig artikel 20, stk. 1, første afsnit, og
ud fra følgende betragtninger:
(1)
Siden vedtagelsen af direktiv 2006/87/EF er ændringer af inspektionsforordningen for fartøjer på Rhinen blevet vedtaget i henhold til artikel 22 i den reviderede konvention om sejlads på Rhinen.
(2)
Det bør sikres, at fællesskabscertifikatet for sejlads på indre vandveje og det fartøjscertifikat, der udstedes i overensstemmelse med artikel 22 i den reviderede konvention om sejlads på Rhinen, udstedes på grundlag af tekniske krav, som garanterer et ensartet sikkerhedsniveau.
(3)
For at undgå konkurrenceforvridning og forskelle i sikkerhedsniveauet bør ændringerne til direktiv 2006/87/EF træde i kraft så hurtigt som muligt.
(4)
Direktiv 2006/87/EF bør derfor ændres i overensstemmelse hermed.
(5)
De i dette direktiv fastsatte foranstaltninger er i overensstemmelse med udtalelse fra det udvalg, der er omhandlet i artikel 7 i Rådets direktiv 91/672/EØF af 16. december 1991 om gensidig anerkendelse af nationale bådførercertifikater for transport af varer og personer ad indre vandveje (2) -
VEDTAGET DETTE DIREKTIV:
Artikel 1
Direktiv 2006/87/EF ændres som angivet i bilaget til nærværende direktiv.
Artikel 2
De medlemsstater, der har indre vandveje som nævnt i artikel 1, stk. 1, i direktiv 2006/87/EF, sætter de nødvendige love og administrative bestemmelser i kraft for at efterkomme dette direktiv inden den 1. december 2013. De meddeler omgående Kommissionen teksten til disse forskrifter.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
Artikel 3
Dette direktiv træder i kraft på dagen for offentliggørelsen i Den Europæiske Unions Tidende.
Artikel 4
Dette direktiv er rettet til de medlemsstater, der har indre vandveje som nævnt i artikel 1, stk. 1, i direktiv 2006/87/EF.
Udfærdiget i Bruxelles, den 10. december 2012.

Labels: 7
8
20